b'\n_START_ARTICLE_\nImprovisaci\xc3\xb3\n_START_PARAGRAPH_\nLa improvisaci\xc3\xb3 \xc3\xa9s una t\xc3\xa8cnica de creativitat que es caracteritza per buscar una soluci\xc3\xb3 o objectiu actuant directament sobre el terreny i en el moment en qu\xc3\xa8 es presenta la necessitat, sovint sense tenir tota la planificaci\xc3\xb3, informaci\xc3\xb3, temps o recursos que permetrien arribar-hi d\'una manera m\xc3\xa9s rutin\xc3\xa0ria o c\xc3\xb3moda. Es basa m\xc3\xa9s en el "fer" i menys en la premeditaci\xc3\xb3, i calen forts coneixements tant te\xc3\xb2rics com pr\xc3\xa0ctics. Est\xc3\xa0 relacionada amb el m\xc3\xa8tode d\'assaig-error. Es va creant a mesura que es va executant._NEWLINE_\xc3\x89s utilitzada a tots els \xc3\xa0mbits creatius, des dels art\xc3\xadstics a l\'enginyeria, passant per la gastronomia, la lluita de guerrilles, les t\xc3\xa8cniques de vendes, alguns esports, ter\xc3\xa0pies, presentacions i en innombrables situacions de la vida quotidiana. Pot ser l\'\xc3\xbanica manera de resoldre imprevistos quan falta algun material a vaixells o naus espacials, per exemple. Tamb\xc3\xa9 s\'empra de manera espectacular, com a combats de poesia, parlada o cantada, d\'improvisacions teatrals, de dansa o a sessions d\'improvisaci\xc3\xb3 musical en directe, entre d\'altres. A la televisi\xc3\xb3, la s\xc3\xa8rie MacGyver va fer molt popular la improvisaci\xc3\xb3 t\xc3\xa8cnica.'